## El Festival Internacional de Música Antiga i Barroca de Peníscola continua amb els grans noms valencians del gènere

*** Els valencians Harmonia del Parnàs, La Dispersione i Mediterrània Consort protagonitzen els concerts d’esta setmana
* El Festival es reafirma en la seua aposta per incloure una programació destinada al públic familiar**

El Festival Internacional de Música Antiga i Barroca de Peníscola continua la seua programació esta setmana amb propostes de proximitat com Harmonia del Parnàs, La Dispersione i Mediterrània Consort, a més de la segona formació internacional d’esta edició, A Nocte Temporis, i els andalusos Accademia del Piacere.

Els andalusos Accademia del Piacere seran els següents que passaran per l’escenari del castell del Papa Luna, el dilluns 28 de juliol, amb un programa titulat *Spain on fire. Passions divines i humanes del barroc espanyol.*

El dimarts 29 de juliol el festival comptarà amb l’altra proposta internacional d’esta edició, els belgues A Nocte Temporis, que portaran fins a Peníscola un programa compost una sèrie d’aires i *brunettes*: de la balada més emotiva a la cançó de borratxera més exaltada.

Els valencians Mediterrània Consort, dirigits per David Antich, arribaran a Peníscola el dimecres 30 de juliol amb *La mirada de Partènope*, una selecció de música espanyola i napolitana en el 300 aniversari d’Alessandro Scarlatti.

El dijous 31 serà el torn de la formació valenciana La Dispersione, amb el programa *Sorge infausta una procella* compost per obres de Händel i Vivaldi i amb la direcció de Joan Baptista Boïls.

Harmonia del Parnàs, dirigit per Marian Rosa Montagut, portarà al festival el divendres 1 d’agost el seu espectacle *D’aquella immensa mar*, que proposa un viatge per la música mestissa de diferents emplaçaments d’ultramar durant el període colonial.

A més, cal destacar que el Festival continua en la seua aposta per incloure una programació destinada al públic familiar. Així, els dies 29 i 30 en la Casa de l’Aigua tindrà lloc el concert-taller ‘La abuela Vihuela’, a càrrec de Belisana Ruiz i Èlia Casanova, per a públic familiar a partir de 4 anys i entrada lliure.

El festival compta també amb dos exposicions com a activitats paral·leles. La mostra ‘Els àngels músics’ exposa reproduccions dels instruments musicals mostrats en les pintures renaixentistes de la capella major de la catedral de València, trobades en 2004. A més, l’exposició ‘La imatge del festival. 30 anys de cartells’, que es podrà visitar en el Palau de Congressos, passa revista a tota la cartelleria usada en la història del festival.

El Festival Internacional de Música Antiga i Barroca, organitzat per l’Institut Valencià de Cultura, la Diputació de Castelló i l’Ajuntament de Peníscola, proposa una completa i ampliada programació del 24 de juliol al 3 d’agost, amb nou grans concerts, el tradicional piromusical, un espectacle familiar i dos exposicions d’accés lliure.

Les entrades anticipades per als concerts del festival ja estan a la venda, a un preu de 15 euros, en la pàgina web del festival. A més, hi ha abonaments de nou concerts a 90 euros i de cinc concerts a 50 euros. També es poden adquirir en les taquilles situades en la Casa de l’Aigua, de la plaça de Santa Maria i els dies de concert en el castell.

Les entrades per als concerts familiars ‘La abuela Vihuela, programats el 29 i 30 de juliol, a les 20:30 hores en la Casa de l’Aigua, són amb entrada lliure i les invitacions es repartiran el mateix dia des d’una hora abans en la Casa de l’Aigua.

Fecha: 28/07/2025